Mark Rutte
Mark Rutte ['mark 'rüte] (hollandi hääldus; sündinud 14. veebruaril 1967 Haagis) on Hollandi poliitik, kes oli 14. oktoobrist 2010 kuni 2. juulini 2024 Hollandi peaminister, ja tulevane NATO peasekretär (alates 2. oktoobrist 2024). Aastatel 2006–2023 oli ta liberaalse Rahvapartei Vabaduse ja Demokraatia Eest liider. Mark Rutte on õppinud Leideni Ülikoolis ajalugu. Aastatel 2002–2006 töötas ta aseministrina sotsiaal- ja tööministeeriumis ning haridus- ja kultuuriministeeriumis. 2006. aastast kuni peaministriks saamiseni oli ta parlamendi liige. 23. aprillil 2012 astus Rutte valitsuskabinet ametist tagasi, kuna ei suutnud kokku leppida 2013. aasta eelarvekärbetes, kuid Rutte jäi kuni uute valimisteni edasi peaministri kohusetäitjaks. Detsembris 2020 avaldati raport, mille kohaselt olid maksuametnikud tuhandeid lapsevanemaid alusetult süüdistanud maksupettuses ning nad pidid lapsetoetused tagasi maksma. 15. jaanuaril 2021 teatas Rutte, et astub skandaaliga seoses ametist tagasi. 2023. aasta 7. juulil teatas Rutte, et esitab kuningale tagasiastumisavalduse.